উপজেলা নির্বাচনে হুজুরের ছেলে মাসুদ বিন সাঈদী পিরোজপুরের জিয়ানগর উপজেলা নির্বাচনে বিপুল ভোটে জয়ী হলে আমি হুজুরের কাছে মিষ্টি এবং খেজুর পাঠাই। নির্বাচনে বিজয়ী হয়ে হুজুরের সাথে যেদিন মাসুদ সাঈদী ভাই দেখা করতে আসেন সেদিন আমার সাথেও মাসুদ সাঈদী ভাইয়ের দেখা হয়। সর্বশেষ জামিনে ২৫ জুন জামিনে মুক্ত হয়ে বের হওয়ার আগে ৭ জুন শনিবার বিকেল ৪টায় হুজুরের সাথে সাক্ষাৎ করি। হুজুর তখন সালাতুল আসরের প্রস্তুতি নিচ্ছিলেন। আমার জামিনের সংবাদটি হুজুরকে জানিয়ে সহি সালামতে মুক্তি পাওয়ার প্রত্যাশায় দোয়া চাইলাম। কারণ জেলগেটে রিঅ্যারেস্ট ছিল সাধারণ ঘটনা। সাথে সাথেই হুজুর দোয়া করলেন, আল্লাহ যেন আমাকে বিপদমুক্ত অবস্থায় বের করে দেন এবং মুক্তির ব্যবস্থা করে দেন। পাশাপাশি আমি গ্রেফতারের পর আমার বাবার স্ট্রোক করার বিষয়টি জানাই, আমার আম্মা জায়নামাজে বসে হুজুরের জন্য দোয়া করেন জানালে তিনি আব্বা এবং আম্মার জন্য আল্লাহর দরবারে উত্তম জাযাহ এবং নেক হায়াত কামনা করেন। আমি হুজুরের সাথে আমিন আমিন ধ্বনি তুলি।